Spits jou ore, want die Pretorianer, Stefan Jansen se eerste enkelsnit, VERDIENSTE EN GENADE, is beslis nie iets wat jy wil mis nie. Die liedjie is pas vrygestel en reg om die radiogolwe oor te neem. Dit spog met ’n verfrissende kontemporêre klank en opregte hartslirieke waarby luisteraars aanklank vind.
VERDIENSTE EN GENADE is ’n baie persoonlike liedjie wat gaan oor die sanger se liefdesverhouding met sy meisie. Hulle vriendskapsverhouding van die afgelope vyf jaar en sy skuldgevoelens oor hoe dinge op ’n stadium skeefgeloop het, het hom gedryf om sy gevoelens aan haar te openbaar en haar te vra om hom te vergewe. Dit is eers in Engels geskryf en opgeneem as Song of Silence, waarna Robin Walsh hom geïnspireer het om dit na Afrikaans te vertaal.
Die snit, wat letterlik oornag geskryf en die volgende oggend opgeneem is, se meesleurende wysie sal jou nie net lus maak om jou meisie nader te trek vir ’n rukkie nie, maar is ook een van daardie liedjies wat in jou kop bly vassteek – lank nadat jy dit vir die eerste keer gehoor het.
As hy nie ’n musikant was nie, sou hy graag akoestiese kitare wou bou en verkoop; ’n vaardigheid wat hy graag in die nabye toekoms wil bemeester, aangesien hy reeds ’n gekwalifiseerde kitaartegnikus ook is.
Maar vir nou is sing sy grootste fokus en werk hy hard aan nuwe Afrikaanse liedjies, lewendige optredes en regsake om die pot aan die kook te hou.
Stefan Jansen glo dat musiek opreg en eerlik moet wees… en daarom sing hy graag oor hoe hy die wêreld sien. VERDIENSTE EN GENADE gaan nie net ’n treffer onder verliefdes en op die treffersparades wees nie, maar is ook die begin van ’n baie belowende solo-musiekloopbaan vir hierdie talentvolle kunstenaar.